يالله يا عالم خفيات الارحام يا منزل الما من صدوق الغمامي
تفرج لقلب بين لاوي وصرام ويكويه من لوعات الايام حامي
والعين عن طيب الكرا جفنها شام ان ناموا المخلوق عيت تنامي
ينام من هو داله القلب مريام
وانا بقلبي جرح والجرح دامي
جرح جرح قلبي صوابه من العام
بين الضلوع بخافق القلب كامي
اخفيت ضره لين بيح بالاجسام
واليوم زاد وشاهدوه الانامي
جرح تبين بالحشا موجع ضام
وصدر تلوعه الهموم الجسامي
وغديت ما بين الحقايق والاوهام
مثل الدريك بصحصح اللال ضامي
هنيت مرتاح بليل الدجى نام
يرقد ويصبح بين امان وسلامي
ماهوب مثلي ينهشه غاسق الهام
زعاف سمه صاطي بالعظامي
اعوم ما بين الليالي والايام
مثل الغريق بمظلمات الجمامي
راح الصديق اشباح ليل به احلام
سراب صحصاح به الزول زامي
واشوف عقب الولف طير الشقا حام
وانا احسبنه قبل هذا قطامي
ابيه بايام الهدد عجل الاولام
لاشك صد وهز ريشه وحامي
الظن خاب وخطوتي بين الاقدام
قصرتها وافكر بحامي وسامي
فكرت وين اهال الدلايل والاعلام
وصديت بافكاري جنوب وشامي
ولا وجدت الا تماثيل واصنام
تخالفت فيها كثير الاسامي
وين الصديق اللي على الكود جزام
الليث بواج الخطر بالظلامي
على الفضيلة يبدل المشى درهام
وعن الرذيله ينحرف بانهزامي
مشيه على الطولات بالعزم قدام
ودايم على ساقة رفيقه يحامي
عزى لمن فكره تشاتيت واقسام
يومه مثل ليله ظلام وكتامي
ان ضاقت الدنيا على كل ضرغام
الله لها عند اكتراب الحزامي
اللي بما يخفى على العبد علام
بحبل الرجابه مقضبي واعتصامي